اقتصاد پوهان وايي د پاکستان بهرني قرضونه به په دوه کاله کې 120 بلينه ‌‌‌‌‌‌ډالرو ته ورسي
اقتصاد پوهان وايي پاکستان چې د نړيوالې مالياتي ادارې (ايي اېم اېف) او دوست هېوادونو څخه په کوم حساب قرضونه اخلي په پاکستان به په راتلونکو دوه کلونو کې بهرنۍ قرضې 120 اربه ډالرو ته ورسي.
کراچۍ — دا خبره د خزانې پخواني وزير حفيظ ای پاشا په خپل کتاب (اقتصادي پرمختيا او بې تولې معيشيت) کې ليکلې ده. دې نېشن ورځپاڼې په خپل راپور کې د پاشا له قوله د پاکستان د راتلونکو درې کلونو ضرورت 66 اربه ډالره ښودلی دی. هغه وايي د پاکستان د اقتصاد لمړۍ سرچينې د سرکاري او شخصي بېنکونو نه قرضونه اخیستل دي او غټې قرضي به د ايي اېم اېف او دوست هېوادونو چين، متحده عرب امارات او سعودي عرب څخه اخلي. هغه ويلي چې د پاکستان بهرنۍ قرضې به د مالي کال 2017 او 18 96 اربه ډالره او د 2020 او 21م مالي کال پورې به 120 اربه ډالرو ته ورسي. هغه دا امکان هم څرګند کړی چې په راتلونکو کلونو کې به په پاکستان کې ګراني 12 فيصدو ته ورسي کومه چې په مالي کال 2017 او 18 کې څلور فيصده وه. په پاکستان کې په تېرو پینځو کلونو کې د افراطِ زر د کچې د لوړوالي له امله ګراني زیاته شوې ده. د پاکستان د شماریاتو اداره وایي، له 2013م کال راهیسې په تېرو پینځو کلونو کې په لومړي ځل د مارچ په میاشت کې په پاکستان کې د افراطِ زر کچه تر بل هر وخت زیاته شوې، چې وایي له 8.21 څخه 9.41 ته لوړه شوې ده. نړیوالې مالیاتي ادارې په وروستیو کې ویلي وو چې په راتلونکې وخت کې په پاکستان کې د افراطِ زر کچه 14 فیصده ته لوړېدی شي. په اقتصادي ستونزو کې ښکېل پاکستان په اړوند د پاکستان د مرکزي بېنک پخواني ګورنر شاهد کار دار هم په وروستيو کې ويلي ښکاري چې د پاکستان ضرورتونه په راتلونکو دوه کلونو کې ۵۰ اربه ډالرو ته ورسي او د دې دپاره به دا هېواد نوې لنډ مهاله قرضونه اخلي. د مارچ په میاشت کې د پاکستان مرکزي بینک په خپلو وروستيو شمېرو کې ویلي ؤ چې د روان مالي کال په لومړیو اووه میاشتو کې د 12 فیصده زیاتوالي سره د ملک ټولې قرضې 27 کهربه روپو ته رسیدلي دي. د سټېټ بینک اف پاکستان د شمېرو ترمخه په تېرو ۱۲ میاشتو کې په مجموعي توګه په ملکي قرضو کې 19.3 فیصده زیاتوالی راغلی دی. د جنورۍ په میاشت کې د پاکستان ټولې بهرنۍ قرضې 22.69 کهربه روپۍ وې. د پاکستان حکومت د کمزورې ودې له کبله د خپلو خرچو پوره کولو لپاره د بهر ملکونو نه په قرضو اخستو باندې مجبوره شوی دی.